Document ID: /fineweb-2-swissfilter-quality_10-filterrobots/filtered/01798.jsonl.gz/576

Staubwolgge
Home
Gschicht
Im Joor 1981 ame Grimpelturnier vom BD hän sich e paar
Fuessball Aagfrässeni zäme gfunde.
D'Mannschaft het dert dr Name Staubwolgge griegt.
(Das muess e scheene Acker gsi si, dass es eso gstäubt het.)
Vo däne Kollege hän sich drey zäme do und hän zum Plausch fir dr Verein
aafo Schnitzelbängg singe.
Si hän denn immer me dr Plausch dra griegt und hän gfunde,
mir kennte doch au an dr Fasnacht Schnitzelbänggle.
Derno hän im 1983 dr Kläus, dr Eugen und Freddy dr Bangg "d Staubwolgge" grindet.
D'Staubwolgge duet mit iire Värs Staub uffwirble.
Si sin den offiziell bi dr "Basler Schnitzelbangg Gsellschaft BSG" bydräde.
D'Värs hän si in dr Melodie "Ai du scheene Schnitzelbangg" gsunge und dr Freddy
het mit em glaine Örgeli dr Refrain uusequätscht. Alli drey hän gsunge.
Anno 1984 sin die drey s'erscht mol an dr Basler Fasnacht gloffe.
Si hän Goschtym, Helge und Värs alles in eigener Regie gmacht.
Dr Kläus isch e taläntierte Värspoet gsi, mit scharfe Pointe.
1990 het dr Kläus d'Staubwolgge verloo und het mit sine Brieder dr
wildi Bangg "Pleitegeier"grindet und an dr Fasnacht d'Baize unsicher gmacht,
mit no schärfere Pointe.
D'Staubwolgge het denn im 1990 pausiert.
1991 isch dr Hansruedi derzue koo und d'Staubwolgge het
e mänggi scheeni Fasnacht gnosse.
S'Elisabeth im Eugen sini Frau het denn d'Laitig vom Värsli brinzle ybernoo
und mit däne drey Männer gmeinsam d'Värs gmacht.
Denn im Joor 1996 het dr Eugen au welle pausiere und d'Staubwolgge verloo.
In däm Joor isch dr André dr Sohn vom Freddy zur Staubwolgge koo.
Dr André het sini erschti Fasnacht im 1997 gnosse und isch vo dr BSG
fir dr Schlussoobe als Hälfer (Stv. vo dr Schlussoobe Obfrau) uusgwählt worde.
Uus eme bizzeli hälfe (Technik und Regie) isch är denn im Joor 1998
als Schlussoobe Obmaa in Vorstand vo dr BSG gwäält worde.
Dr Hansruedi het sithär e versteggds Talänt entdeckt als Helgemooler.
Är duet si Talänt au an anderi wytergää und duet teilwyys fir ebe 4-5 Bängg d'Helge moole.
Im Joor 1999 hän mir d'Melodie g'änderet mit dr Unterstytzig vo dr Barbara Kleiner (s'Kurtli).
Es isch e wunderscheeni Melodie gsi.
Denn het dr Edi alias Saifiblooddere, hyte dr Edeli het uns e anderi Melodie (The Carneval is over) empfoole
und gholfe bim Värsli brinzle. Dr Eugen isch hyte als Helgeträger bim Edeli.
In dr Zwischezyt het d'Staubwolgge e ewige Frynd dr Kläus verlore, wo pletzlig verstorbe isch.
Im Kläus si Sohn dr Däni duet hyte no dr Babbe by de Pleitegeier verdrädde.
Es sin wyteri sehr scheeni Fasnächt verby gange, bis sich dr André nach 8 Joor Vorstand in dr BSG
als Schlussoobe Obmaa zrugg zoge het. (Total 8 Schlussööbe mit em Härzbluet vom André)
Dr Freddy het sich nach 20 aktive Bängglerjoor nach dr Fasnacht 2005 pensioniere lo.
Im Lauf vom 2005 het d'Staubwolgge enschiide und isch nach langem
Entschaidigswääg vo dr BSG ewäg gange. S het schuurig wee doo, aber mir häns yberläbt.
Mir sin denn vo dr VSG rächt härzligg uffgnoo und voll integriert worde.
Ney laufe mir an dr Fasnacht 2006 unter dr VSG (Verainigty Schnitzelbangg Gsellschaft).
D' Staubwolgge het dr Name mitgnoo um d'Tradition uffrächt z'erhalte,
was dr Freddy als letschts bi dr Staubwolgge aktivs Grindigsmitglied e tolli Sach findet.
Ainzig "d" isch ewäg gfalle und dr Bangg haisst jetzt "Staubwolgge".
Die Homepage do vo dr Staubwolgge isch s erscht mol uffgschalte worde im Jänner 2006.
D'Staubwolgge hed s'Glygg gha, dr Andy als neys Staubwolgge Mitglied uffznää,
äär isch au e sehr entscheidende Faktor gsi, dass mir in d VSG gange sin.
Är berychered d'Staubwolgge mit sine namhafte Erfaarige und sim Uffundzuekaib.
Mit ere neye Melodie und digge Värs dien mir s'erscht mol d'Fasnacht unter dr VSG erobere.
Dr Hansruedi hed an dääre Fasnacht 20 Joor und dr André s'10 Joor Jubiläum.
Dr Hansruedi het nach 20 Joor Fasnacht dr Rüggtritt bekannt gee.
Im Summer 2010 het sich d Staubwolgge gschpalte und die baide André & Andy hän sich trennt.
D Fasnacht 2011 effnet e neys Kapitel vo dr Staubwolgge.
Neyi Mitglieder, neyi Larve und neys Goschtym.
Ney derby am Akkordeon dr Matthias und
am Helgestägge dr Michel genannt Keule.
Im 2012 isch dr André und dr Matthias aane gsässe und hän e neyi Melodie greiiert.
Mit em Matthias sine musikalische Fähigkaite isch das schnäll gange.
Mer hän e super mega giga Fasnacht gha.
Mir hän im 2013 e neyi Perspektive bi de "Bängg fir Basel" gfunde.
Dert sin mir rächt harzlig empfange worde und hän iis sofort wohlgfyylt.
S Bruucht mänggmol Veränderige zem wyterchoo.
Im 2014 ischs im Helgeträäger Michel gsundhaitligg nit so guet gange und het miese pausiere.
Es isch denn spontan d Cendrine yygsprunge und isch bis hyt no bi uns als Helgeträgerin und gueti Seel.
Eso erfyllt au d Staubwolgge si Frauequote.
Im 2015 hets denn e ganz e ney Goschtym gää.
E griene fräche Waggis mit em Staubwelggli uff dr Nase.
E baar Zahle fir d Gschicht:
An dr Fasnacht 2016
isch d Staubwolgge 33 Joor an dr Basler Fasnacht
und es sin
Sänger: André (Andi) 21. Joor am Bänggle 1997 - hyte
Akkordeon: Matthias 7. Joor am Bänggle 2011 - hyte
Helgestägge: Cendrine 4. Joor am Bänggle 2014 - hyte
Staubwolgge Ehremitglieder und Bangg Gryyndigsmitglieder:
Freddy Voirol aggdiv vo 1984 - 2005 (Sänger, Handörgeli, Färs, Helge und Schnyder)
Eugen Schudel aggdiv vo 1984 - 1996 (Sänger und Färs)
Kläus Decker aggdiv vo 1984 - 1990 (Sänger und Färspoet)
Hansruedi Graf aggdiv vo 1991 - 2006 (Sänger und Helgekinschtler)